
Színjáték: A „Greenwashing” fogyasztói értékelése Magyarországon

Kulcsszavak: fenntarthatóság; zöldremosás; fogyasztóvédelem; CSR; zöld marketing
Napjaink globális kihívásai arra ösztönzik társadalmunkat, hogy eddigi élet- és gondolkodásmódunkat átértékeljük. A fogyasztói trendek és igények átalakulása által megfigyelhető a felelős piacok térnyerése és a zöld innovációk fejlődése, hiszen a fenntarthatósági alapelvek stratégiába integrálása jelentős versenyelőnyt jelent a vállalatok számára. A CSR megszilárdulásával megjelentek a piacon azok a fogyasztói bizalommal visszaélő gyakorlatok is, amelyekre a szakirodalom zöldremosásként hivatkozik.
A dolgozatom célkitűzése annak vizsgálata, hogy a magyar fogyasztók hogyan értékelik a zöldremosás jelenségét, és milyen mértékben érzékelik annak jelenlétét a mindennapokban. A kutatás a vállalati marketingkommunikáció vásárlói döntéshozatalra gyakorolt hatásának feltárására irányult.
A felmérés szakirodalmi kutatómunkán alapszik, amelynek keretei között a fenntarthatóság és a CSR felértékelődő szerepét a LOHAS fogyasztói szegmens kritikus lencséjén keresztül vizsgáltam. Az így kirajzolódó összefüggések egyértelműen rámutattak arra, hogy a zöldremosás milyen módon fenyegeti a zöld piacok fejlődését. Ezek tükrében a zöldremosási gyakorlatok szakirodalmi kategorizálását, piaci ösztönzőit és gátjait mutattam be, kitérve a zöld marketing fogyasztót befolyásoló hatására is. A felmérés elmélyítése érdekében hatóságok által vizsgált zöldremosási eseteket is bemutattam.
A kvantitatív kutatás online kérdőív formájában került kivitelezésre. Középpontjában annak feltárása állt, hogy a magyar fogyasztók milyen attitűdöt képviselnek a környezetbarát termékek iránt, és milyen mértékben érzékelik a megtévesztő üzleti gyakorlatokat. A hipotéziseimet a generációs és demográfiai eltérésekből adódó piaci tendenciák feltárására éleztem ki. Az adatelemzés során leíró statisztikát és kereszttáblás számításokat, továbbá korrelációelemzést, t-próbát, varianciaanalízist és középérték-számítást alkalmaztam.
A dolgozat szakmai értékkel bír, hiszen releváns, időszerű információkat szolgáltat a magyar fogyasztók számára a zöld piac dinamikáiról, körüljárja és rendszerbe foglalja a főbb zöldremosási gyakorlatokat, és útmutatást ad a vásárlóknak a felelős fogyasztói magatartás alapelveiről. A kutatási eredmények a cégek figyelmét is felhívják arra, hogy performatív zöld aktivizmus magas pénzügyi- és presztízs-kockázattal jár, így hosszútávon versenyelőnyt jelenthet a transzparens, fenntarthatósági alapelvek alapján kialakított, fogyasztói elvárásoknak megfelelő magatartás követése.



